ক্যাম্পাস
ক্যাম্পাস (ইংরেজি: Campus) বলতে সাধারণতঃ বিশ্ববিদ্যালয়, মহাবিদ্যালয় কিংবা অন্য যে-কোন ধরনের শিক্ষা প্রতিষ্ঠানের অভ্যন্তরে অবস্থিত খোলা কিংবা পরিবেষ্টনকারী একখণ্ড ভূমিবিশেষ। বাংলা একাডেমীর অভিধানমাফিক এর বাংলা অর্থ হচ্ছে শিক্ষাপ্রতিষ্ঠানের এলাকা। সচরাচর এতে ছাত্র-শিক্ষক উভয়ের জন্যেই গ্রন্থাগার, শ্রেণীকক্ষ, গবেষণাগার, উদ্যান, ক্যাফেটেরিয়া, আবাসিক হল বা ছাত্রাবাস, খেলার মাঠ ইত্যাদি স্থায়ী সম্পত্তি থাকতে পারে। শুরুতে ক্যাম্পাস শব্দটি ভবনের মাঝামাঝি ঘাষযুক্ত উন্মুক্ত ভূ-খণ্ডকে নির্দেশ করতো। পরবর্তীতে শিক্ষাপ্রতিষ্ঠানের পুরো এলাকাকে ক্যাম্পাস হিসেবে পরিগণনা করা হয়। শিক্ষাপ্রতিষ্ঠানের সাথে সম্পর্কযুক্ত এবং সম্পর্কবিহীন ভবন - উভয়ই ক্যাম্পাসের সাথে জড়িত। বর্তমানে ক্যাম্পাসের সংজ্ঞা পরিবর্তিত রূপ ধারণ করেছে যা যে-কোন ধরনের প্রতিষ্ঠানের কয়েকটি ভবনের সম্মিলন স্থলকে বুঝায়।